6.9.2022
DA
Den Europæiske Unions Tidende
C 342/75 Onsdag den 16. februar 2022
46. finder det af afgørende betydning at opbygge en bred offentlig konsensus om projekter for vedvarende offshoreenergi gennem inddragelse af lokale aktører for at øge offentlighedens accept af offshore vindenergi og de store infrastrukturer, som det kræver; opfordrer til en gennemsigtig og meningsfuld inddragelse af kystsamfund, herunder dem, der er beliggende i de mest fjerntliggende regioner og på øer, og andre interessenter i projekterne; understreger vigtigheden af at øge borgernes tillid til, at der med vedvarende energikilder vil kunne opnås energiuafhængighed og -forsynings­ sikkerhed; tilskynder Kommissionen og medlemsstaterne til at udvikle kvikskranker med strømlinet information om finansieringsmuligheder for industrielle demonstrationsprojekter inden for nyskabende vedvarende offshoreenergitek­ nologier;
Tilpasning af de fysiske planer for havområderne og de nationale energi- og klimaplaner 47. bemærker, at det område, der i alt skal til for at sikre, at havvindmøllekapaciteten for havene i nord opfylder målene for 2050, forventes at være 2,8 %; er af den faste overbevisning, at inddragelse af udviklere af vedvarende offshoreenergi på et tidligt tidspunkt i processen vil bidrage til en vellykket tildeling af havområder; understreger, at tildelingen af plads bør være resultatet af en fælles maritim fysisk planlægning og integreret kystzoneforvaltning, der rækker ud over de nationale grænser; opfordrer til en gennemsigtig proces og regional maritim fysisk planlægning med henblik på at lette en tidlig og inklusiv tilgang for alle interessenter; 48. henleder opmærksomheden på anbefalingerne fra det Horisont - 2020-finansierede projekt The Multi-Use in European Seas, som undersøgte mulighederne for at anvende de europæiske have til flere formål med udgangspunkt i fem havområder i EU; minder om sin anbefaling om, at forvaltningen af havene ikke længere kan overlades til en enkelt sektor, hvis de skal udvikles på bæredygtig vis, men kræver en mere holistisk og integreret tilgang, og at anvendelse af havet til flere formål ikke blot er begrænset til deling af den samme plads på havet, men også bør omfatte fælles brug af infrastruktur og andre aktiver og fælles aktiviteter;
49. fremhæver nødvendigheden af at sikre tilstrækkelig plads til udvikling af vedvarende offshoreenergi og mener, at anvendelse af havet til flere formål proaktivt bør lettes og fremmes af offentlige tilsynsorganer og respektive støtteprogrammer, som går langt videre end rene fysiske planlægningsløsninger; bemærker, at medlemsstaterne i forbindelse med udarbejdelsen af deres maritime fysiske planer blev anmodet om ikke blot at søge efter de bedste tilgængelige data og tilstræbe bred offentlig deltagelse, men også undersøge mulighederne for samplacering af maritime aktiviteter; 50. bemærker, at medlemsstaterne i henhold til forordning (EU) 2018/1999 skulle forelægge deres nationale energi- og klimaplaner inden den 31. december 2019 og er forpligtet til at aflægge en fremskridtsrapport hvert andet år; bemærker, at medlemsstaterne i henhold til direktiv 2014/89/EU skulle udarbejde fysiske planer for det maritime rum senest den 31. marts 2021; beklager, at ikke alle medlemsstater endnu har forelagt deres fysiske planer for det maritime rum, og opfordrer indtrængende Kommissionen til at træffe foranstaltninger; bemærker risikoen for uforenelighed mellem de nationale energi- og klimaplaner og de fysiske planer for det maritime rum med hensyn til tildeling af plads; understreger, at der er behov for en hurtig tilpasning af direktivet om maritim fysisk planlægning og forordningen om den nationale energiog klimaplan samt anden relevant EU-lovgivning; opfordrer indtrængende medlemsstaterne til omgående at koordinere og udarbejde planer for offshore udviklingen for 2030 og efter 2030; 51. glæder sig i denne henseende over strategiens mål om at skabe en langsigtet ramme, der fremmer en forsvarlig sameksistens mellem offshore infrastruktur og andre anvendelser af det maritime rum og bidrager til at beskytte miljøet;
52. opfordrer Kommissionen og medlemsstaterne til at anlægge en fuldstændig og holistisk livscyklustilgang, når de planlægger og omsætter målet på 300 GW til 450 GW for vedvarende offshoreenergi inden 2050; 53. opfordrer Kommissionen til at foretage en analyse af konsekvenserne af en nedlæggelse af offshore anlæg og til om fornødent at vedtage en EU-strategi for bæredygtig nedlæggelse af offshore infrastruktur med henblik på at minimere miljømæssige, sikkerhedsmæssige og økonomiske konsekvenser; fremhæver, at en sådan strategi bør omfatte såvel demontering af eksisterende infrastruktur som fremtidige nedlæggelsesaktiviteter; understreger, at det kun er nødvendigt med en fremtidig retlig ramme for hele EU, hvis analysen viser, at de nuværende retlige rammer og instrumenter i EU's medlemsstater har væsentlige mangler; opfordrer indtrængende Kommissionen til at etablere en enkel overvågningsramme, der kan sikre en gennemsigtig og effektiv rapportering om fremskridtene med udbygningen af vedvarende offshoreenergi, og som viser, hvorvidt medlemsstaterne er på rette vej med hensyn til opfyldelsen af GW-målene for 2030 og 2050; mener, at Kommissionen i overensstemmelse med rapporteringskravene i direktivet om fremme af vedvarende energi bør aflægge rapport til Parlamentet om, hvorvidt anvendelsen af vedvarende offshoreenergi er på rette vej;